Id-Direttiva tal-Kunsill tas-26 ta’ Mejju 1986
li temenda d-Direttiva 79/117/KEE
li tipprojbixxi t-tqegħid fis-suq u l-użu tal-prodotti għall-protezzjoni tal-pjanti li jkun fihom ċerti sustanzi attivi
(86/214/KEE)
IL-KUNSILL TAL-KOMUNITAJIET EWROPEJ,
Wara li kunsidra t-Trattat li jwaqqaf il-Komunità Ekonomika Ewropea, u b’mod partikulari l-Artikolu 100 tiegħu,
Wara li kunsidra l-proposta mill-Kummissjoni,
Billi d-Direttiva tal-Kunsill 79/117/KEE tal-21 ta’ Diċembru 1978 li tipprojbixxi t-tqegħid fis-suq u l-użu ta’ prodotti għall-protezzjoni tal-pjanti li jkun fihom ċerti sustanzi attivi [1], kif l-aħħar emendata permezz tad-Direttiva tal-Kummissjoni 85/298/KEE [2], tobbliga lill-Istati Membri li jiżguraw li l-prodotti għall-protezzjoni tal-pjanti li jkun fihom wieħed jew aktar mis-sustanzi attivi elenkati fl-Anness la jkunu jistgħu jitpoġġew fis-suq u lanqas jiġu użati ħlief b’mod konformi ma’ ċerti derogi temporanji;
Billi l-Artikolu 6(1) ta’ l-imsemmija Direttiva jipprovdi għal ċerti emendi għall-Anness li għandu jiġi adottat mill-Kummissjoni, wara konsultazzjoni, fejn ikun xieraq, mal-Kumitat Xjentifiku fuq il-Pestiċidi mwaqqaf taħt id-Deċiżjoni tal-Kummissjoni 78/436/KEE [3], u wara riferenza għall-Kumitat Permanenti fuq is-Saħħa tal-Pjanti mwaqqaf taħt id-Deċiżjoni tal-Kunsill 76/894/KEE [4];
Billi l-Artikolu 6(2) tad-Direttiva msemmija qabel jillimita l-applikazzjoni ta’ dik il-proċedura għal perjodu ta’ ħames snin mill-1 ta’ Jannar 1981, iżda jipprovdi sabiex il-Kunsill, li jaġixxi unimament fuq proposta mill-Kummissjoni, jiddeċidi t-tul tal-perjodu ta’ validità tal-proċedura jew ineħħi kull limitu fuq l-applikazzjoni tagħha;
Billi r-raġuni għaliex l-applikazzjoni tal-proċedura in-kwistjoni għandha tiġi limitata kienet sabiex il-l-funzjonament tagħha jkun jista’ jiġi monitorjat; billi l-esperjenza miksuba permezz ta’ dan hija pożittiva u l-limitu fuq l-applikazzjoni għandu għalhekk jitneħħa,
ADOTTA DIN ID-DIRETTIVA:
L-Artikolu 1
L-Artikolu 6(2) tad-Direttiva 79/117/KEE huwa mħassar.
L-Artikolu 2
Din id-Direttiva hija indirizzata lill-Istati Membri.
Magħmulha fi Brussel, fis-26 ta’ Mejju 1986.